-----------------------------------------------------------------------
  10. การควบคุมภายใน

  -----------------------------------------------------------------------

บริษัท ไทยมิตซูวา จำกัด (มหาชน) ได้ให้ความสำคัญต่อการควบคุมภายในอย่างต่อเนื่อง
โดยคณะกรรมการบริษัทฯ ได้มอบหมายให้คณะกรรมการตรวจสอบ
สอบทานการประเมินระบบการควบคุมภายในของบริษัทฯ ทั้ง 5 ด้าน
ประกอบกับความเห็นของคณะกรรมการบริษัทฯ
ที่ได้ประเมินแบบความเพียงพอของระบบการควบคุมภายในของบริษัทฯ ในปี 2550
โดยสรุปผลการประเมินในด้านต่างๆ ดังนี้

1. สภาพแวดล้อมการควบคุม (Control Environment)

บริษัทฯ
ได้มีการจัดโครงสร้างองค์กรและสภาพแวดล้อมที่ดีซึ่งจะส่งผลให้การควบคุมภายในมีประสิทธิผล
โดยบริษัทฯ มีการกำหนดวิสัยทัศน์ เป้าหมาย กลยุทธ์ งบประมาณ
และปรับโครงสร้างองค์กรให้สอดคล้องกับแผนธุรกิจอย่างต่อเนื่อง
และกำหนดให้มีผู้ดูแลรับผิดชอบงานอย่างชัดเจน
นอกจากนี้ยังมีการกำหนดนโยบายและมีระเบียบวิธีการปฏิบัติงานที่เป็นลายลักษณ์อักษร
ในธุรกรรมด้านการเงิน การจัดซื้อ และการบริหาร
และกำหนดให้มีบทลงโทษกรณีที่มีการฝ่าฝืนอย่างชัดเจน รวมทั้งมีการกำหนดนโยบาย
และแผนการปฏิบัติงานโดยคำนึงถึงความเป็นธรรมต่อลูกค้า

2. การประเมินความเสี่ยง (Risk Assessment)

บริษัทฯ มีการประเมินปัจจัยที่อาจก่อให้ความเสี่ยง และหาแนวทางวิธีการป้องกัน แก้ไข
เพื่อควบคุมและลดความเสี่ยงที่อาจจะเกิดขึ้น โดยมีการจัดทำคู่มือการดูแลกิจการอย่างมีประสิทธิภาพ
และกำหนดให้มีมาตรการในการติดตามเหตุการณ์ที่เป็นสาเหตุของปัจจัยความเสี่ยง
มีระยะเวลาในการติดตามผลเป็นระยะๆ โดยหน่วยงานตรวจสอบภายใน
และรายงานผลการตรวจสอบต่อคณะกรรมการตรวจสอบเป็นประจำทุกไตรมาส

3. การควบคุมการปฏิบัติงาน (Control Activities)

บริษัทฯ มีการกำหนดอำนาจ
และระดับการอนุมัติรายการของฝ่ายบริหารในแต่ละระดับอย่างเหมาะสม และเป็นลายลักษณ์อักษร
มีการแบ่งแยกหน้าที่ที่อาจเอื้อต่อการเกิดการทุจริตออกจากกันอย่างชัดเจน มีการกำหนดขั้นตอน
และขอบเขตในการทำธุรกรรมทุกรายการ
เพื่อป้องกันการถ่ายเทผลประโยชน์รวมทั้งมีมาตรการติดตามผลการดำเนินงานของบริษัทฯ
ให้เป็นไปตามระเบียบและนโยบายของบริษัท

4. สารสนเทศและการสื่อสาร (Information and Communication)

บริษัทฯ มีการจัดการด้านระบบสารสนเทศทั้งภายในองค์กร และภายนอกองค์กร
เพื่อข้อมูลที่เพียงพอสำหรับการนำมาใช้ในการปฏิบัติงาน
และใช้ประกอบการตัดสินใจของคณะกรรมการผู้บริหาร และบุคคลที่เกี่ยวข้อง
มีการปรับปรุงข้อมูลให้เป็นปัจจุบันตลอดเวลา
เพื่อให้ผู้ปฏิบัติงานสามารถสื่อสารและเชื่อมโยงข้อมูลอย่างถูกต้องตามนโยบาย
มีระบบการจัดเก็บเอกสารที่ครบถ้วนเป็นหมวดหมู่ ถูกต้อง
และเพิ่มความน่าเชื่อถือให้แก่รายงานทางการเงิน และข้อมูลที่ออกจากบริษัทฯ

5. การติดตามและประเมินผล (Monitoring)

บริษัทฯ มีการติดตามประเมินผลการควบคุมภายใน ตามระยะเวลาที่เหมาะสม
และประเมินคุณภาพการปฏิบัติงานให้เป็นไปตามนโยบายของระบบการควบคุมภายในที่ได้กำหนดไว้
รวมทั้งมีการวัดผลการดำเนินงานอย่างสม่ำเสมอซึ่งเป็นส่วนหนึ่งของกระบวนการปฏิบัติงานของฝ่ายบริหาร
นอกจากนี้ได้มีคำแนะนำจากการตรวจสอบงบการเงินโดยผู้สอบบัญชีของบริษัทฯ
และคณะกรรมการตรวจสอบได้สอบทานผลการดำเนินงาน และการบริหารความเสี่ยงของบริษัทฯ
อย่างสม่ำเสมอ กรณีพบข้อที่ควรปรับปรุง
ได้มีการกำหนดวิธีปฏิบัติและติดตามเพื่อให้ความมั่นใจได้ว่าปัญหาที่เกิดขึ้นได้รับการปรับปรุง แก้ไข

คณะกรรมการตรวจสอบได้ปฏิบัติงานตามหน้าที่
และความรับผิดชอบตามที่ได้รับมอบหมายด้วยความเป็นอิสระอย่างเพียงพอ
ได้รับความร่วมมือด้วยดีจากฝ่ายบริหาร ตลอดจนได้ให้ความเห็นและข้อเสนอแนะในส่วนต่างๆ
ต่อบริษัท เพื่อให้เป็นไปตามกฎ ระเบียบ และข้อกำหนดต่างๆ ที่เกี่ยวข้อง
ซึ่งไม่พบเรื่องผิดปกติหรือข้อบกพร่องที่เป็นสาระสำคัญ
จึงสรุปได้ว่าบริษัทฯมีระบบการควบคุมภายในที่มีประสิทธิภาพและประสิทธิผล